Eksdirektør i retten, tiltalt for vold: Slik er Neils dramatiske skildring av knivstikkingen utenfor luksusvillaen
Eksdirektøren, som er i 40-årene, må denne uken møte i retten - tiltalt for legemsbeskadigelse mot amerikanske Eryka (26) natt til 19. august i fjor. Rettssaken startet tirsdag, og onsdag forklarte hennes ektemann, Neil (25), seg om hva som skjedde den skjebnesvangre kvelden og natten. Det som i utgangspunktet var en hyggelig sushimiddag under det amerikanske ekteparets besøk hos eksdirektøren i hans luksusvilla i Oslo, endte med at Neil knivstakk eksdirektøren åtte ganger.Neil forklarte i retten onsdag at han sto utenfor boligen og så gjennom vinduet at Eryka ble slått i ansiktet og kastet på sengen inne på gjesterommet hvor ekteparet bodde. – Jeg var livredd fordi jeg så en mann slå min kone i soverommet hvor vi hadde sovet. Ut i fra det jeg så trodde jeg at han skulle forgripe seg på henne seksuelt. Det har eksdirektøren avvist fullstendig. – Ifølge min klient har det ingen rot i virkeligheten og det er jo heller ikke spor av slike anklager i tiltalen, sa hans forsvarer Thomas Randby til VG tirsdag. Neil forklarte så hvordan han prøvde å komme seg inn gjennom ytterdøren, men at den var låst. Han hevder videre at han løp rundt huset, og at han forsøkte å knuse et vindu med en stein. Eksdirektøren har tidligere forklart at alle husets vinduer har uknuselig glass. Da Neil, ifølge sin forklaring, ikke klarte å knuse vinduet, skal han ha funnet en åpen verandadør. Men da han kom ned i etasjen hvor eksdirektøren skal ha angrepet Eryka, var de ikke der.Neil forklarer at han kort tid etter fant sin kone utenfor, like ved boligen til kjendisnaboen. – Jeg løp bort til henne og spurte hva som hadde skjedd. Hun hadde tårer og blod i ansiktet, og sa at han hadde slått henne. Både Eryka og Neil har forklart at de banket på hos naboen, men at de ikke ble sluppet inn. I lydloggen fra naboens samtale med nødetatene, har det senere kommet frem at han ikke turte å slippe dem inn fordi Neil hadde en kniv i hånden. – Det neste jeg husker er at jeg ble stoppet foran inngangsdøren og at NN (eksdirektørens navn journ.anm) slo meg i ansiktet. Siden han var så aggressiv, visste jeg at han ikke kom til å slutte. Siden forklarer Neil at han og eksdirektøren havnet på bakken og at han knivstakk ham i ryggen. På spørsmål fra aktor Andreas Strand om hvordan han kom til å påføre ham så mange knivstikk, sier han at han ikke vet, men at han var redd og ville beskytte siden kone. Neil har forklart at lommekniven var et verktøy han alltid bar på seg.– Hva var din hensikt med å bruke kniven, spør Strand. – Å svekke ham, svarer Neil. – Tenkte du at du skulle drepe ham, spør Strand. – Definitivt ikke. Det var ikke i tankene mine, svarer Neil. Det neste Neil husker, ifølge sin forklaring, er at han sitter på en mur mellom eiendommene, ved siden av Eryka, og at eksdirektøren ligger på bakken. Han forteller at han var påført håndjern og så blinkende blålys.Etter den dramatiske natten 19. august i fjor ble Neil pågrepet og varetektsfengslet, siktet for å ha forsøkt å drepe den daværende direktøren. Samtidig begynte politiet å etterforske eksdirektøren for legemsbeskadigelse. Etter å ha sittet nesten ni måneder i varetekt, ble Neil løslatt den fjerde mai i år. Statsadvokaten mente det var sterke holdepunkter for at Neil handlet i nødverge da han knivstakk, og henla derfor saken. Knivstakk direktøren åtte ganger: – Deilig å være renvasket Eksdirektørens daværende advokat, Mette Yvonne Larsen, påklaget henleggelsen til Riksadvokaten. Men riksadvokat Tor Aksel Busch kom til samme resultat. – Det er deilig å være helt renvasket. Det er godt å få vite at det som skjedde hverken kan klandres meg eller min kone, har Neil tidligere fortalt til VG. Både Eryka og Neil har forklart at eksdirektøren fullstendig endret oppførsel etter at de under middagen fortalte at Neils svoger var dømt for voldtekt hjemme i USA. – Basert på hva jeg hadde drukket, visste jeg at han måtte være mer beruset enn det jeg var. Da samtalen ikke hang på greip lenger, visste jeg at det var noe som ikke stemte lenger, forklarte han. Det er tidligere kommet frem at eksdirektøren hadde 1,8 promille og at benzodiazepiner i blodet. Sistnevnte ble gitt ham på sykehuset før det ble tatt blodprøve, så det er vanskelig å si om han hadde det i blodet før politiet kom. Neil avviste også sterkt at han og Eryka dopet ned eksdirektøren, noe tiltalte hevdet under dag én i retten.Eksdirektøren har en helt annen versjon av hva som skjedde. Han hevdet Neil truet ham på livet, og at han ble angrepet av Eryka og Neil, både inne og utenfor huset. – Han sa «jeg har kommet hit for å drepe deg», forklarte tiltalte i retten tirsdag. Han erkjenner ikke straffskyld etter tiltalen om legemsbeskadigelse av Eryka (26). I lydloggen, som er et sentralt bevis i rettssaken, kommer det frem at eksdirektøren ringte nødnummeret flere ganger - hvor han skjelte ut operatøren og sa at Eryka og Neil var seriemordere. Politiet oppfattet ikke samtalene som akutt, men dro til stedet etter at eksdirekørens kone, svigermor og kjendisnaboen varslet dem.
Ifølge Erykas ektemann, Neil (25), ble han slått og angrepet av eksdirektøren før han knivstakk ham.